Leerder skiet 'boelie' by hoërskool | Nuus24
Johannesburg – 'n Oosrandse gr.11-leerder het na bewering 'n medeleerder doodgeskiet omdat hy hom geboelie het, het die Gautengse departement van onderwys gesê.Charles Phahlane, woordvoerder, het gesê 'n gr.11-leerder aan die Phineas Xulu Sekondêre Skool in Vosloorus het sy ma se vuurwapen skool toe gebring en 'n leerder, wat hom na bewering geboelie het, doodgeskiet.Phahlane het gesê die leerder se ma is 'n metropolisiebeampte en die seun het haar dienspistool gebruik om sy medeleerder dood te skiet."Die gr.11-leerder is na bewering herhaaldelik deur 'n gr.10-leerder en twee ander seuns geboelie. Dié drie het Maandagmiddag glo sy pet en selfoon afgeneem."Die seun het die gr.10-leerder doodgeskiet toe hy en sy vriende hom Dinsdag in 'n klaskamer gekonfronteer het.Die departement het beraders en verteenwoordigers van geloofsgroepe na die skool gestuur.– Volg Nuus24 op Twitter